นายกฯ อัญเชิญ ส.ค.ส.ในหลวง ร.9 เป็นกำลังใจคนไทยยึดมั่นทำดี 
นายกฯ อัญเชิญ ส.ค.ส.ในหลวง ร.9 ปี 37 เป็นกำลังใจคนไทยยึดมั่นทำดี ชี้ทุกข์ สุข เป็นสัจธรรมชีวิต พร้อมน้อมนำพระราชดำรัส ศาสตร์พระราชาประยุกต์ใช้ดำรงชีวิต ขอคนไทยช่วยกันกำจัดจุดอ่อนประเทศ ไม่ปล่อยคนบางกลุ่มขยายความสร้างความบิดเบือน ย้ำเมื่อคำนึงถึงสิทธิต้องคำนึงหน้าที่ด้วย ภายใต้กฎหมายเดียวกัน เพื่อประโยชน์ประเทศชาติ,เมื่อเวลา 20.15 น. วันที่ 30 ธ.ค. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวตอนหนึ่งในรายการศาสตร์พระราชาสู่การพัฒนาอย่างยั่งยืนว่า นับเป็นระยะเวลากว่า 6 ทศวรรษ ที่พระบาทสมเด็จพระปรมินทรมหาภูมิพลอดุลยเดช รัชกาลที่ 9 ได้พระราชทานบทเพลงพระราชนิพนธ์ พรปีใหม่ ด้วยทรงมุ่งหวังเพื่ออำนวยพรให้พสกนิกรของพระองค์มีความสุข และเป็นระยะเวลาเกือบ 3 ทศวรรษแล้ว ที่พระองค์ได้พระราชทาน ส.ค.ส. ให้ปวงชนชาวไทย อย่างต่อเนื่อง ซึ่งนอกจากมีพระราชประสงค์ ที่จะ ส่งความสุข ในช่วงปีใหม่ และตลอดศกใหม่แล้ว ยังทรงให้สติ ให้ปัญญา ให้ข้อคิดและแนวทางในการดำรงชีวิต รวมทั้งให้กำลังใจต่อสู้ เพื่อเอาชนะต่ออุปสรรคนานัปการ,ในโอกาสนี้ ขออัญเชิญ พรอันประเสริฐ เหล่านั้น มาเพื่อเป็นสิริมงคลในชีวิตแด่พี่น้องประชาชนชาวไทยอีกครั้ง อันประกอบด้วย คุณธรรม ที่สำคัญ เช่น ความซื่อสัตย์ คิดดี ทำดี เพื่อส่วนรวม, ความขยันอดทน และมีความเพียรอันบริสุทธิ์, การอดออม ประหยัด มัธยัสถ์ และมีความพอเพียง, การแสวงหาความรู้ การใช้ปัญญาในการแก้ปัญหา และการฝึกฝนเพื่อพัฒนาตนเอง, ความมีสติ รู้คิด และไม่ประมาท รวมทั้งความรู้รักสามัคคี และการทำงานเป็นทีม เป็นต้น ซึ่งสิ่งเหล่านี้จะนำพาชีวิตของเรา และประเทศชาติ มีแต่ความสุขความเจริญ และหากคนไทยทุกคนมีแต่ความยินดีและความปรารถนาดีมอบให้แก่กันแล้ว เราทุกคนก็จะมีชีวิตที่ปราศจากทุกข์ทั้งปวง อันเป็น สัจธรรม ความจริง ของโลก อยากให้ทุกคนได้ตระหนัก เพื่อการครองชีวิตตามครรลองที่ถูกต้องเหมาะสม,พล.อ.ประยุทธ์ กล่าวว่า ในการเดินหน้าประเทศที่ผ่านมานั้น ปีหน้าและปีต่อไปนั้น เรามีความจำเป็นต้องกลับมาสำรวจตัวเองอยู่เสมอ เพื่อพัฒนาไปสู่แนวทางที่ดีกว่า เพื่อลดช่องว่างและแก้ไขข้อบกพร่องในอดีตไม่ให้เกิดขึ้นซ้ำซากอีกต่อไป รัฐบาลเองก็มีการสำรวจและปรับปรุงกระบวนการและกลไกการบริหารราชการเป็นระยะๆ เช่นกัน แม้ภาครัฐจะใช้ความพยายามมากมายเพียงใด หากไม่ได้รับความร่วมมือจากภาคประชาชน ภาคธุรกิจเอกชน ภาคประชาสังคม และภาควิชาการแล้ว การก้าวไปสู่ความ มั่นคง มั่งคั่ง อย่างยั่งยืน ของเราทุกคน ทุกฝ่าย ก็ไม่อาจประสบความสำเร็จได้,การไม่สามารถแยกแยะ และไม่เข้าใจคำสำคัญ 3 คำ ก็คือ สิทธิ หน้าที่ และเสรีภาพ ทั้งนี้ เมื่อกฎหมายกำหนด สิทธิ ให้แล้ว เราทุกคนย่อมมี หน้าที่ ตามมา ไม่อย่างใดก็อย่างหนึ่ง เราจะเรียกร้องแต่ สิทธิ โดยไม่สนใจ หน้าที่ ก็คงเป็นไปไม่ได้ เพราะจะทำให้สังคมเกิดความสับสน อลหม่านวุ่นวาย ทั้งนี้ยิ่งกว่านั้นบางคนกลับเข้าใจว่า อิสรภาพ ก็คือ เสรีภาพ ทำอะไรก็ได้ ไม่สนใจคนอื่น สังคมจะเป็นอย่างไรก็ช่าง ทั้งๆ ที่ความจริงแล้ว สิทธิและหน้าที่ ตามกฎหมาย จะลดทอน อิสรภาพ ของเรา ให้เหลือเพียง เสรีภาพ ภายใต้กฎหมายเดียวกัน ทุกประเทศในโลกนี้ก็เป็นเช่นนี้ หากปล่อยให้มี อิสรภาพ ที่ไร้ขอบเขต ย่อมนำไปสู่ การละเมิดสิทธิ ของผู้อื่น ในที่สุดก็จะนำไปสู่ปัญหา ทุกอย่างต้องอาศัยกฎหมายเป็นปัจจัยสำคัญเสมอ,ดังนั้น ขอให้ทุกคนสำรวจความเข้าใจให้ถูกต้อง ช่วยกันลดจุดอ่อนในตัวเอง และขจัดจุดอ่อนของสังคมไทย ด้วยการปรับทรรศนะและกระบวนการคิดในการมองโลก, การปลูกจิตสำนึกให้เห็นแก่ประโยชน์ส่วนรวมเป็นที่ตั้ง และการเสริมสร้างอุดมการณ์ความรักชาติ เพื่อจะมุ่งไปสู่จุดหมายเดียวกันทั้งประเทศ โดยมีนโยบายไทยแลนด์ 4.0 นำพาประเทศชาติ ประชาชน ไปสู่ความมั่นคง มั่งคั่ง ยั่งยืน ก็ขอให้ประชาชนทุกคนช่วยกันปกป้องผลประโยชน์ของสังคม ของประเทศชาติ โดยการร่วมมือกับรัฐบาลในการแก้ปัญหาเหล่านี้ การแก้ปัญหาจากพื้นฐานที่ขาดความแข็งแกร่ง ไม่ว่าจะเป็นเรื่องเศรษฐกิจ สังคม ค่อนข้างจะทำได้ช้า เพราะขาดการสร้างความเข้าใจที่ดี ขาดกระบวนการเรียนรู้ ขาดข้อมูลที่ทันสมัย และที่ไม่ถูกบิดเบือน อีกทั้งสัญชาตญาณความเป็นมนุษย์ ซึ่งย่อมรักความสะดวก เสรีที่ไร้ขีดจำกัด ความต้องการทุกคนไม่เหมือนกัน แต่ท้ายสุดก็คือ ความสะดวกสบาย มีเงิน มีอำนาจ แต่ทุกคนต้องไม่ลืมว่าต้องอยู่บนพื้นฐานของความถูกต้องทางกฎหมาย จริยธรรม และความมีคุณธรรม เราทุกคนเป็นส่วนหนึ่งของสังคมไทย หากเราช่วยกัน มากบ้างน้อยบ้าง ด้วยความรัก ความสามัคคี ลดความขัดแย้ง หลายอย่างก็จะดีขึ้น เร็วขึ้น มากกว่าที่เรากำลังพยายามทำกันอยู่เวลานี้.
นายกฯอัญเชิญส.ค.ส.ในหลวง ร.9 ปี37 เป็นกำลังใจคนไทยยึดมั่นทำดี ชี้ทุกข์ สุข เป็นสัจธรรมชีวิต พร้อมน้อมนำพระราชดำรัส ศาสตร์พระราชาประยุกต์ใช้ดำรงชีวิต ขอคนไทยช่วยกันกำจัดจุดอ่อนประเทศ ไม่ปล่อยคนบางกลุ่มขยายความสร้างความบิดเบือน
รายการศาสตร์พระราชา,รายการนายกฯประยุทธ์,ประยุทธ์ จันทร์โอชา,นายกรัฐมนตรี,นายกฯพรปีใหม่